*Para outros edificios denominados **Prinsenhof** noutras localidades dos Países Baixos, ver a páxina de homónimos **Prinsenhof**.*

**Prinsenhof** (en galego: "a corte do príncipe") é un pazo urbano de orixe medieval situado na praza de Santa Ádega (en neerlandés: *Sint Agathaplein*), ao pé da canle Oude Delft, na zona histórica da cidade surholandesa de Delft, nos Países Baixos.

Mostra de louza de Delft nunha vitrina do museo
Orixinariamente tratouse dun convento e desde 1911 utilízase como lugar de exposición da pintura holandesa dos séculos XVI e XVII. É por este motivo polo que tamén se coñece como **Museo Prinsenhof**.

O edificio adquiriu relevancia por ter servido de residencia ao Príncipe Guillerme o Taciturno, onde foi asasinado en 1584.

Historia
--------

Xardín interior do edificio, cunha estatua de Guillerme I de Orange-Nassau
Alyd Busers, finada en 1409, era unha viúva rica que a finais do século XIV xuntou, coa súa filla Aechte, un grupo de relixiosas de Delft. En 1403, o grupo adquiriu unha casa na zona antiga da cidade para establecer alí un convento que dedicaron a Santa Ádega. A fundadora, Busers, foi a primeira madre superiora, e Aechte sucedeuna.

Debido ao continuo aumento do número de relixiosas, o convento foi ampliado en varias ocasións, ata chegar a se converter no máis importante e máis rico intramuros do Delft medieval.

Tras a Reforma protestante, durante a segunda metade do século XVI, o complexo arquitectónico foi dividido en varias partes que se utilizaron por separado. Unha parte da capela mantívose como espazo para a vocación relixiosa, e algunhas das monxas seguiron vivindo na longa á sur. A outra parte foi disposta para ser a residencia da corte de Guillerme de Orange, e alí pasou a vivir con regularidade entre 1572 e 1584. Foi a partir deste momento cando o edificio empezou a ser coñecido como*Prinsenhof*.

Foi precisamente no seu interior onde Guillerme de Orange foi asasinado por Balthasar Gérard en 1584. Os impactos das balas aínda son visibles hoxe.

*Artigo principal**:* Guillerme I de Orange-Nassau.
Ao longo da historia, o antigo convento foi utilizado tamén para diferentes mesteres: en 1657 foi destinado parcialmente a tenda de tecidos, e desde 1775 ata 1807 estableceuse alí a escola latina de Delft.

O complexo foi restaurado entre 1932 e 1951 para dedicalo definitivamente a museo da cidade. O ano 2016, o museo recibiu case 115.000 visitas.

Notas
-----

1. ↑  Información sobre o Museo Prinsenhof na páxina web do Concello de Delft. *(En inglés)*
2. ↑  Dunford, Martin. *The Rough Guide to The Netherlands*. Penguin. 2010. Páxina 169. [978-1-84836-882-8]
3. ↑  Historia do Museo Prinsenhof de Delft Arquivado 28 de novembro de 2016 en Wayback Machine.. *(En neerlandés)*
4. ↑  Páxina de estatísticas do Concello de Delft. *(En neerlandés)*

Véxase tamén
------------

### Outros artigos

* Prinsenhof de Gante
* Prinsenhof de Bruxas

* Delft
* Igrexa valoa de Delft
* Museo Lambert van Meerten (Delft)
* Museo Nusantara (Delft)
* Guillerme I de Orange-Nassau

### Ligazóns externas

* Sitio web oficial do Museo Prinsenhof de Delft *(en inglés)*
* Catalogación do edificio no Rijksmonumentenregister *(en neerlandés)*

|  |  |
| --- | --- |
| Control de autoridades | 
* Wd: Q281903
* WorldCat
* VIAF: 153039851
* BIBSYS: 99008321
* BNE: XX255018
* BNF: 123201924
* CiNii: DA07485495
* GeoNames: 2748444
* GND: 815491-0
* ISNI: 0000 0001 2187 790X
* LCCN: n79067877
* NLA: 36515274
* Songkick: 1640818
* SUDOC: 032107692
* ULAN: 500306317

 |